
Karaj gelegantoj. 


okdek ok paĝojn ampleksas la Eŭropa Datumprotekta Bazreglamento, 
okdek ok paĝojn en plej origina administracia ĵargono. Neniu tralaboras 
ion tian volonte por eltrovi la esencon. 

Sekvante la diskutojn ĉi-temajn ĉe ni en Germanio mi gajnas la impreson, 
ke tamen tio necesus, ĉar la regularo estas valida kaj ankoraŭ la opinioj 
diferencas, kion ĝi signifas por kiu. Ekscititaj speciale estas la asocioj, ĉu 
registritaj aŭ ne, kiuj unuflanke vivas de la honorofica laboro, aliflanke 
vidas sin minacataj de konsiderindaj monpunoj en kazo de malobeo. 

Ne helpas traserĉi la reton. Kiel kutime ĝi servas kiel forumo por publikigi 
ion ajn sen garantio pri vero kaj ĝusto. La demando ekzemple pri la 
kondiĉoj por la uzo de la membrodatumoj arbitre estas respondata jen 
per„oni ja libervole donis la informojn", jen per„informo sufiĉas", jen per 
„nepre skriba konsento bezonata". 

Ne ĉiu amatora futbalklubo kaj ne ĉiu popoldanca grupo havas juriston je 
dispono, kiu pretas senkoste doni fidindajn respondojn. 

Ili turnas sin al la landaj unuiĝoj aŭ tegmentaj organizoj kaj tie petas pri 
konsiloj kaj aŭdas resume, ke oni okupiĝas pri la problemo. 

En simila situacio troviĝas IFEF kaj ĝiaj landaj asocioj: La afero ankoraŭ 
daŭras. Sed mi kuraĝas anonci, ke en la sekvonta eldono de nia gazeto ni 
dediĉos spacon al tiu temo - espereble kun rezulto prezentebla. 


Amikajn salutojn 



Guido Brandenburg 

Ni ankoraŭ kolektiĝas - kongresanoj sub la brilanta postaĵo de Tskermisto 


Senspire en Vroclavo - taglibro el la 70-a IFK 

Sabato : Kun horo da malfruo mi atingas la hotelon. La konekto en Poznan 
atendis kvin minutojn mian prokrastitan trajnon de Berlino. Sed mi 
bezonis pli ol kvin minutojn por kompreni, ke la stacio de Poznan estas 
dividita en du partojn kaj la kajo kvin ne estas en tiu, en kiu mi alvenis. Kaj 
do ... 

Mia hotelo situas vid-al-vide de la stacidomo. Daŭras nur minutojn por 
registriĝi, trovi la ĉambron, ŝovi la kofron en angulon kaj alveni en la sub- 
tegmenta salono, kie la interkona vespero jam estas komencinta. Dum 
Teresa gvidas la konferencon mi silente mansvingas kaj ridetas al konataj 
vizaĝoj. Prezentas sin la ĉeestantaj nacioj - malmultaj germanoj, mi refoje 
konstatas, probable pro la konkurenca german-franc-luksemburga 
kongreso en Zvveibrŭcken. 

Ankoraŭ kelkaj instrukcioj de Teresa 


Kio okazos, kio ne okazos. Anonco sekvas post anonco. En salonofono mi 
enviciĝas por komuniki mian alvenon. Ĵus mi intencas kun la verda 

kotonsako plena de broŝuroj, 
prospektoj kaj donacetoj rapidi 
al la ĉambro, kiam mi duon- 
orele aŭdas Teresa paroli pri la 
plua vespero: „Kiu volas viziti la 
multmedian fontanon povas iri 
per tramo linio 2 ĝis Hola 
Stulecia aŭ per tramo 5 ĝis 
Galeria Dominikariska kaj tiam 
per 10, aŭ per 9 ĝis Piastowska 
kaj tiam per 1. Ekiro estas hal- 
tejo Dworcez Gfowny sur la alia stratflanko. Ni renkontiĝos post 
kvaronhoro antaŭ la enirejo". Ŝi aldonas ankoraŭ informojn pri tarifoj kaj 
funkcio de biletaŭtomatoj kaj ke super-70-jaruloj veturas senpage - 
principe, ĉar ne sufiĉas legitimilo, sed necesas pollingva atestilo. 

La unuajn du fojojn mi vojaĝas trompe, dubante ke estas iu, kiu okupiĝas 
pri la biletoj. Mi suspektas ke mi ne estas la sola. 

Ĉirkaŭ la malhela fontana lageto apud la „Halo de Centjariĝo" instalis sin 
kermeso kun budoj vendantaj lumobjektojn por ŝvebigi ilin en la aero, 
porti en la mano aŭ uzi kiel ĉa- 
pelojn. Antaŭ komenco de la 
prezento sur la tereno jam oka- 
zas festo de lampiroj. 

Subite aperas malseka pirotek- 
nikaĵo, danco de lumo, akvo kaj 
koloroj laŭ muziko jen ekscita, 
jen trankvila, klasika, moderna, 
eble dudek minutojn, kaj 
malaperas subite kiel ĝi estas 
veninta. Ĉu jam? 

Mi klopodas ne perdiĝi kaj sekvi rekonitajn kongresanojn, trovas la hal- 
tejon kaj retraminte al la hotelo falas en la liton. 



Dancantaj lumradioj - la multmedia fontano 

Dimanĉo : La universitaton mi ankoraŭ ne estas trovinta sur la urbomapo 
kaj denove delegas la elekton de la ĝusta tramo al la plimulto. Sed ĉifoje 
mi havas bileton. 

En brilanta sunlumo - kiu akompanos nin dum preskaŭ la tuta kongreso - 
ni promenas laŭ unu el la multaj Odro-branĉoj, post kelkcent metroj tur- 
nas nin maldekstren kaj staras antaŭ helflava, riĉe ornamita konstruaĵo 
de la universitato. 



La interno spiras tradicion kaj 
dignecon. Murtabulo festas 
komponistojn kaj muzikistojn 
ligitajn al la universitato. Naj- 
bara pordo kondukas en riĉe 
ornamitan baroksalonon. La 
„Maria-Oratorio" estas rezer- 
vita por muzik-eventoj kaj spe- 
cialaj solenaĵoj. Des pli granda 
la honoro, ke tie okazu la ofici- 
ala malfermo de nia kongreso. 
Mi modeste eksidas ĉe la gaze- 
tara tablo kaj admiras pentra- 
ĵojn, figurojn kaj ornamaĵojn 
kiuj kreas tiun specialan atmo- 
sferon. Sur la podio mi laŭ bildo 
en la kongresbroŝuro rekonas la rektoron de la universitato. Lia saluto 
atestas sinceran simpation al nia komuna lingvo kaj la ideo malantaŭ ĝi. 
Pliajn salutojn nome de instancoj, asocioj, delegacioj mi aŭskultas rutine 
kaj ĝojas pri la muzikaj intermezoj prezentitaj pergitaro kaj violono. 

Ĉu spontanea ideo aŭ parto de la koregrafio: La rektoro leviĝas kaj mal- 
fermas la pordojn de ŝranko malantaŭ la podio malkovrante orgenon, 
tiras kaj premas kelkajn registrobutonojn, sidigas sin antaŭ la klavaro kaj 
kun evidenta plezuro ludas por ni kelkajn Bach-fantaziojn - per instrumen- 
to 300 jarojn aĝa kiel la universitato, ni aŭdas poste. 

Antaŭ mallonga programpaŭzo porfoti kaj fotiĝi Rodica dankas la merit- 
plenajn kongrespreparintojn. La kunveno likvidiĝas kaj strebas al la mo- 


La rektoro de la universitato vekas la tricent jarojn aĝan 
orgenon en „Oratorium Marianum" kaj surprizas nin per 
Bach-fantazioj. 

numento de la skermisto, kies nuda postaĵo formas konvenan fonon por 
la kongresana bildo. 

Ree de tagmanĝo ni kolektiĝas samloke kaj aŭskultas la gvidanton de la 
traurba promeno, kiu klarigas al ni la kialon de la nudeco: alkoholo kaj 

ludemo. La junulo perdis siajn 
vestaĵojn al kunstudentoj, kiuj 
lasis al li nur la spadon. Scivola 
pri pliaj legendoj mi sekvas la 
grupon tra Jatki, strateto kun 
trabfakaj domofrontonoj, evi- 
dente malnova. Je la komenco 
staras diversaj brutbestoj, 
bronzaj, brilantaj ĉar ĉiu pre- 
teriranto evidente sentas la 
deziron karesi aŭ rajdi ilin. 
Ĉirkaŭ ili ne estas plektita legendo. Ili nur memorigas pri la sorto de fruaj 
kolegoj kiuj perdis sian vivon en la strato de buĉistoj. 

Ankaŭ ĉirkaŭ la bronzaj koboldoj renkonteblaj en ĉiuj ajn vivsituacioj apud 
la vojo - drinkantaj, prelegantaj, gardantaj pordojn en la subgrundon, es- 
tingantaj fajrojn, grimpantaj sur lanternomastojn, ankaŭ ĉirkaŭ ili ne estas 
trikitaj legendoj. Ili estas la ne- 
poj de tiuj ŝajne naivaj gnomoj, 
kiuj tridek jarojn antaŭe ridin- 
digis la reĝimon. Hodiaŭ ili prio- 
ritate estas ĉarmaj turismaj 
propagandistoj. 

Ni ĉirkaŭas la historian urbdo- 
mon sur la granda foira placo. 

La fama bierkelo Piwnica Ŝwid- 
nicka estas fermita ĉar la mas- 
troj ŝuldas monon al la urbo - 
ankaŭ tio ne legendo. Sur la ponto inter la du turoj de la Magdalena- 
preĝejo en alto de 45 metroj promenas la animoj de la malĉastaj virinoj. 
La leono antaŭ la ĉefpordego de la katedralo ne havas harojn, ĉar la 
skulptisto ilin forprenis por adapti la figuron al la ricevita honorario. La 




Dum la pordo estas fermita, la koboldo povas dormi. 

malriĉa svatiĝanto kiu malakceptita de la knabinpatro decidis fariĝi 
rabisto. La ŝtonbulo sur la pordoarko apud la Egidius-preĝejo estas la lasta 
de la knedlikoj, kiujn regule kuiris la forpasinta edzino por konsoli sian 
malgajan edzon - tamen kun la restrikto lasi ĉiam la lastan en la pelvo, kio 
funkciis ĝis iam la apetito estis tro granda. Tiuj estas legendoj. 

La ŝtrumpetoj vaporas, reen al hotelo. Necesas surmeti novajn, vesper- 
manĝi kaj preni la tramon numero 2 por atingi la teatron. Mi decidas unu 
lastan fojon batali kontraŭ la aŭtomato kaj estas nun fiera posedanto de 
bileto por la tuta semajno. 

La teatro „lmpart" de ekstere 
impresas kiel iom polvumita 
hotelo. Interne ĝi estas plen- 
ekipita kultura centro kun du 
scenejoj kaj muzikklubo kaj 
ofertas vastan programon mu- 
zikan, teatran, kabaredan - 
bona societo por ni esperan- 

tistoj. Atendas nin vojaĝo tra la Kantoj kaj dancoj el Malsupra Silezio - knabinoj de la grupo 

silezia folkloro kun malgrandaj „Legnica" 

orkestroj,ĥoroj kaj dancgrupoj en gajaj kostumoj. Kvankam multaj kantoj 
revekas vilaĝan pasintecon, kelkaj ne estas perdintaj sian aktualecon: „Do 
restas laŭ senc', ke libera la pens'". 


Lundo : Vokas la IFEF-laboro: unua - nepublika - komitatkunsido, ŝanĝoj 
en kongresa regularo, postokaza aprobo de honorigoj, nova ĉefkomitata- 
no, venontaj kongresoj, eksteraj rilatoj. Detalojn protokolas Vito. Faka 
komisiono, terminaraj decidoj, demisio de terminara sekretario, strate- 
giaj ŝanĝoj en UIC. Detalojn protokolas Jan. 

Alfred Schubert estas sendependa ĵurnalisto. Pri liaj sugestoj rilate efikan 
kunlaboron kun redakcioj mi estis scivola jam antaŭe. Mi diligente uzas la 
kunportitan kajeron kaj notas multajn klarigojn principe evidentajn sed 
tamen novajn. 

Necesas hasti ĉar Carsten Schnathorst komencos sian koncerton kaj ni ne 
volas maltrafi la unuajn taktojn. La koncerto okazas en palace ornamita 
salono, ankaŭ kun multe da fantazio neniel imagita en stacidomo. Mi 

Lastaj reĝisoraj intertraktoj antaŭ la koncerto de 
Carsten „Kaŝi" Schnathorst 


forgesis demandi kiun funkcion ĝi havis, komence post inaŭguro de la 
novgotika konstruaĵo. Carsten kaj la teknikistoj ankoraŭ eksperimentas 
pri la elektronika piano. Tiam ĉio estas ĝuste kontaktita kaj li dancigas 

siajn fingrojn sur la klavoj, rakontas 
kaj voĉe furiozas tra la oktavoj. Ni 
dankas per aplaŭdo kaj (ĉu vera 
danko?) per kanta subteno. 

Mardo : La fervojaj fakuloj devas 
frue ellitiĝi. La listo de prelegoj estas 
neatendite longa kaj la regiona traj- 
no al Jaworzyna Ŝlgska ne atendos 
ĝis ni estos finintaj. La medioj estas 
bone preparitaj. Dank' al akurata 
komenco ni spektas sep el dek pre- 
paritaj kontribuoj de la fervojaj arkadoj en Gorzow 1/1 /ielkopolski preter 
tramoj surfervojaj trakoj ĝis la kabloj por la ĉina fervojo - la tuta gamo de 
fervojaj temoj. 

Jaworzyna Ŝlgska estas loko de 
lokomotiva deponejo nun 
servanta kiel fervoja muzeo 
iom fora de la stacio. La taksio 
estas malnova flava lerneja 
aŭtobuso, solida kaj fidinda. La 
strikta regularo apud la enira 
pordo ankoraŭ subtrekas la 
aŭtoritaton de la ŝoforo: „Estu 
afabla kaj ne uzu malĉastajn 
vortojn!" 

Ĉie sur la tereno staras veturiloj. Multaj lokomotivoj aspektas, kvazaŭ ili 
morgaŭ jam povus ekdeĵori antaŭ laŭhorara trajno. Kelkaj nur ankoraŭ 
servas kiel ekzemploj por klarigi principojn kaj funkciojn. Aliaj atendas 
dormante sur apartigitaj trakoj aŭ en la fono de la lokomotiva halo la 
okazon, kiam laborforto kaj mono estos je dispono porforbrosi la ruston, 
interŝanĝi ladojn kaj boltojn kaj redoni al la meritoplenaj veteranoj la 



Tendra lokomotivo estas ŝovata trans la turnplaton. 

Translokigo de lando - vojoj de 
forpelitoj. 


iaman brilon. La muzeo ŝajnas esti ankaŭ (provizora) deponejo por 
objektoj tro domaĝaj por forĵeti. 

Kiu volas, rajtas kunveturi - de la haltejo 
„Jaworzyna Ŝlgska - deponejo" trans la 
turnoplaton, tra la remizo ĝis la portalgruo 
kaj reen. 

Sur la tereno ne sole estas priservata la 
fervoja nostalgio. Vagono kun kesto el dikaj 
lignotraboj kun paftruoj memorigas pri la 
funkcio de la fervojo en milito, aliaj kun 
blanka surskribo „Deutsche Reichsbahn, 
Kdnigszelt" - la nomo de la urbo en prusa kaj 
germana tempo - pri forpelo kaj deportado. 
Mi imagas vicojn de grizvizaĝaj mizeruloj 
forirantaj en malcertan estonton kaj aliajn 
alvenantajn, siaflanke forpelitaj, dum mi 
legas transportordonojn kaj listojn kun nomoj kaj permesataj objektoj. 

La ekskursa plano kondukas nin per la flava 
aŭtobuso reen al la stacio kaj per motorva- 
gono al Ŝwidnica, tie promene al du preĝej- 
oj, la impona baroka katedralo Sankta Sta- 
nislavo kaj la „Kirko de la Paco", certe tiu 
kun kompare unika historio. Ĝi atestas, 
kiujn kurbajn vojojn necesas iri por vivi sian 
kredon, tiukaze la luteranaj enloĝantoj 
transvivintaj la 30-jaran militon. La 
packontrakto transdonis Silezion al la 
katolikaj habsburganoj, kiuj nur kun 
restriktoj pretis koncedi al la luteranoj 
propran preĝejon: konstrui ĝin ekster la 
urbomuro kaj nur el malfirmaj materialoj. 

La verko de la vroclava arkitekto estis trabfaka konstruaĵo, halo kun spaco 
por sepmil personoj, kiu rezistis jam 361 jarojn -ĝis hodiaŭ. 



Enirejo al la Kirko de la Paco 

Finfine mi lernas unu polan vorton: „Rynek“ en Ŝwidnica same kiel en 
Vroclavo estas la foira placo. Ni eksidas antaŭ kafejo, trinkas kaj admiras 
la zorge restaŭritajn fasadojn. 

Refoje per regiona trajno mi kun la ekskursantoj atingas Vroclavon, la 
hotelon, rigardas la fotojn kaj notas la okazaĵojn de la tago. 

Merkredo : Denove IFEF-laboro. En publika komitatkunsido ni raportas pri 
la pasinta jaro, diskutas la atingaĵojn kaj ripete klopodas elturniĝi el la 
konstanta problemo havi pli da laboro ol laborfortoj. Detalojn denove 
protokolas Vito. 

Posttagmeze atendas nin ŝipo sur Odro-rivero. Mi korektas mian imagon, 
ke ni veturos laŭ la diversaj branĉoj de la rivero tra la urbo. La ŝipo estas 

tro granda por tiaj manovroj. 
Prave konkludite: Ĝi direktas 
sin Odro-supren, lasas la urbon 
malantaŭ si. La domoj cedas for 
de la rivera bordo kaj lasas spa- 
con al arboj kaj herbejoj. Kie 
kanalo debranĉiĝas, la kapitano 
turnas la ŝipon kaj ni post 
nelonge reatingas nian forir- 
lokon. Komencanta pluveto kaj 
kompreneble la anoncita ves- 
permanĝo instigas nin iri en la sekan internon. Mi nescie elektis bonan 
lokon. Malantaŭ mia dorso oni elpakas muzikinstrumentojn kaj instalas 
tekstostablojn. Turni min surseĝe sufiĉas. Mallonga prezento: La grupo 
„NOPROBLEM" el Ĉeĥio senprobleme kaptas la atenton de la tuta 
ŝipanaro. Klaraj voĉoj, perfekte aranĝitaj korusoj akompanataj de gitaroj 
kaj kontrabaso. Mi ŝatas „manfaritan" muzikon. 

Origine mi intencis partopreni la vesperan bicikloekskurson. Sed mi pre- 
feras uzi mian trambileton por atingi la hotelon. 

Ĵaŭdo : „Estu ĝustatempe antaŭ hotelo ,Polonia'. La aŭtobuso ne longe 
povas halti tie". Grupo jam estas foririnta. Kiu restas? Ĉu ni iras en la 
ĝustan direkton? Kelkaj restintoj serĉante rigardas ĉirkaŭen kaj hastas en 
okcidentan direkton. Unuopuloj hezitas, sed jen vidiĝas konataj kapoj kaj 



Muziko manfarita - „NOPROBLEM" 

verdaj kotonaj sakoj. Ni estas kompletaj kiam la aŭtobuso bremsas apud 
ni. Ni falas en la seĝojn, babilas kaj ĝuas la rigardon tra la fenestroj. La 
trafiko trankviliĝas. Ni trave- 
turas alterne industriajn kvar- 
talojn, kampojn kaj arbarojn. 

Ĉirkaŭ du horojn poste ni eliras 
sur placo antaŭ la „Miniatura 
parko de monumentoj el 
malsupra Silezio". Bona ideo, 
tiun meti al la komenco de la 
ekskurso. Promenante kiel 
gigantoj inter katedraloj kaj 
palacoj ni akiras superrigardon 
per kelkaj paŝoj kaj vidas multon, por kio unutaga rondvojaĝo ne estus 
sufiĉinta. 

Aliflanke, la efikon de la konstruaĵoj, la 
koncepton de la ĉirkaŭantaj ĝardenoj nur 
eblas sperti en realeco. Silezio, post serio de 
militoj de Prusio aneksita provinco, nun 
havis la plej altajn montojn de la lando. La 
ĉarma valo je la piedoj de Karkonosze, la 
„Giganta Montaro", la nebulaj pintoj vekis 
romantikajn revojn en nobeluloj kaj riĉuloj, 
kiuj elektis ĝin kiel ferian aŭ kiel daŭran 
loĝlokon kaj en mallonga tempo konstruigis 
neimageblan kvanton de kasteloj kaj 
palacoj. La ĝardenoj laŭ la „angla" stilo 
natursimile formantaj la pejzaĝon kondukas 
de vidakso al vidakso kun ĉiam aliaj 
perspektivoj, el kiuj almenaŭ unu direktas 
sin al Ŝniezka, la „Neĝkasko", kun pli ol mil sescent metroj la plej impona 
pinto de la proksima montaro. 

Dank' al disciplinita obeo al la vizitotempoj ni sukcesas vidi la pavilonon 
de la gegrafoj von Reden, la kastelojn „Fischbach" de princo Vilhelmo de 
Prusio, „Erdmannshof" de generalo Gneisenau kaj poste la reĝoj 



Hodiaŭ hotelo - kastelo Fischbach 



Istvan sur la pinto de Ŝniezka 

Frederiko Vilhelmo III. kaj Frederiko Vilhelmo IV, „Lomnitz" de familio 
Mentzel, riĉaj lino-komercistoj kaj „Schildau" de princino Luise. Antaŭ 
ducent jaroj la aristokratoj lasis sin veturigi en kaleŝo laŭ la aleoj por viziti 
siajn samrangulojn, gasti en ties ĝardenfestoj aŭ admiri iliajn novakiritajn 
objektojn, ĉinan vazon, novan pentraĵon aŭ balenan makzelon - ion oni 
devas ja kolekti. 



VVojtek kun gitaro 


Ni sidas ree en la aŭtobuso en direkto al 
Vroclavo. Pliajn palacojn ne toleras la hora- 
ro. Sed ni konas ja jam kelkiujn el la minia- 
tura parko. 

La lastan vesperon ni kunvenas en la staci- 
doma festsalono. Staras mikrofonoj antaŭ la 
seĝovicoj. Refoje la teknikistoj klopodas pri 
sono kaj amplifikilo. Eksidas Wojtek, kies 
sonoran voĉon ni jam konas de la nacia ves- 
pero. Nun li montriĝas ankaŭ gitara virtuozo 
kaj akompanas sin prezentante elektitajn 
kantojn en Esperanto - vera ĝuo bedaŭrinde 
limigita al kelkaj specimenoj ĉar sekvas plia 
kantprezento. Delegacio de la „Universitato 
de Tria Aĝo ĉe la Ekonomia Universitato de 
Vroclavo" tute malekonomie 
disdonacas pruvojn de sia ta- 
lento. Grizharaj gejunuloj aŭdi- 
gas klasikajn kanzonojn kaj ne- 
konatajn popularajn kantojn en 
Esperanto alterne kun hajka 
poezio, ĉiuj kun evidenta 
entuziasmo. 

Leviĝas maltrankvilo. Diskutan- 
tOĴ staras 6ngrup6 Estas dĉci- Guantanamera-adiaŭokunlatria-aĝulojkajgastoJoMo 

dendaj programŝanĝoj, konkrete la ferma solenaĵo. Ĉu ŝuldate al la etoso 
de la momento aŭ al striktaj flugoplanoj, ĝi okazos jam nun. Rodica skizas 
la evoluon de la kongreso, kunvokas la kontribuintojn de la kongreso kaj 
dankas al ĉiuj pro ilia senlaca laboro. La IFK-flago pendas en la fono nodita 

al la granda ekrano. La lasta indiko estas „70. Wroctaw 2018". Post ko- 
menca rezisto ĝi glitas teren kaj de Teresa kaj Wiestaw estas zorge kun- 
faldata, dum Marilo kaj Angel atendas por sendamaĝe transporti ĝin en 

siaj valizoj al Hispanio. La 
surskribo venontjara estos „71. 
Mdlaga 2019". 

Vendredo : Enpakinte la kofron 
mi redonas la ĉambrokarton 
kaj adiaŭas de la konatoj. Kelkaj 
hastas por kapti sian trajnon 
hejmen. Feliĉuloj partoprenos 
ankoraŭ la postkongresajn 
tagojn kaj foriros posttagmeze. 
La vroclava Esperanto-grupo gastigas la IFEF-estraron en sia kunvenejo 
por mallonga kunsido. Ni parolas pri varbiloj, estontaj strategioj, kunsidoj 
kaj kongresoj. Sed ankaŭ tie la pensoj jam estas vojaĝantaj. Kun pli da pa- 
kaĵo ol dum alveno mi promenas al la stacio, trankvile povas serĉi la 
ekveturan trakon kaj observi la atendantajn pasaĝerojn. La vojo estas 
malstreĉiga. Jam 
survoje mi sondas la 
bildmaterialon kaj 
pripensas kiel kon- 
vene priskribi la tra- 
vivaĵojn, eble per 
taglibro. Okaze mi 
konsultas horaron 
kaj poziciindikilon 
poŝtelefonan. Nenia 
kaŭzo por zorgi. Ĉio 
iras perfekte. 



Post la kongreso estas antaŭ la kongreso. 
La 71-a IFK okazos 2019 en Malago 



Guido Brandenburg 

Protokolo pri la publika komitatkunsido 

dum la 70-a IFEF-kongreso en Wroctaw (PL) 23.05.2018 


Mallongigoj: Pr = prezidanto, Vp = vicprezidanto, Sk = sekretario, Ks = kasisto, 

Rd = redaktoro, e-o = estraro, Ĉk = ĉefkomitatano, 

IF = Internacia Fervojisto, FK = Faka Komisiono, TS = Terminara Sekcio, 
FAS = Fake Aplika Sekcio, k-o = komitato, k-ano = komitatano, 
kk-ano = kromkomitatano, k-go = kolego, Flm = honora membro, 

Hp = honora prezidanto, l.a. = landa(j) asocio(j). 

(Landkodoj duliteraj, laŭ normo ISO 3166) 



1. Malfermo, konstato de la mandatoj 

La Pr-ino Rodica Todor malfermas la kunsidon, salutas kaj bonvenigas la 
ĉeestantojn. 

Ĉeestas la estraranoj: Pr-ino Rodica TODOR (RO) 

Sk Vito TORNILLO (IT) 

Ks Laurent VIGNAUD (FR) 

Rd Guido BRANDENBURG (DE) 

FK Jan U. NIEMANN (DK) 

Ĉk Jindrich TOMfŜEK (CZ) 

La Sk laŭstatute alvokas la rajtigitojn kaj listkalkulas la ĉeestantojn. 



Lando 

Kodo 

Komitatano 

01 

Aŭstrio 

AT 

Martin STUPPNIG 


Belgio 

BE 

Ne rajtas 


Bulgario 

BG 

neniu 

02 

Ĉeĥio 

CZ 

Jindrich TOMIŜEK 

03 

Ĉinio 

CN 

Tianyi WANG 

04 

Danio 

DK 

Lene NIEMANN 

05 

Francio 

FR 

Monique GRALL 

06 


FR 

Christian DARDENNE 

07 

Germanio 

DE 

Bodo EHRLICH 

08 


DE 

Karl BERNHARD 

09 

Hungario 

HU 

Istvan GULYAS 

10 

Italio 

IT 

Vito TORNILLO 

Japanio 

JP 

Neniu 

11 

Kroatio 

HR 

Zlatko HINŜT 


Kubo 

KU 

Neniu (Ne rajtas) 

12 

Pollando 

PL 

Wiestaw LIBNER 

13 

Rumanio 

RO 

Florin NEGREA 


Slovenio 

Sl 

neniu 

14 

Gvidanto FK 

Kk-ano 

Jan NIEMANN 


Ĉeesto de 11 l.a. 14 komitatanoj 


2. Ricevitaj mesaĝoj. 

Mesaĝoj pri bondeziroj al la kongreso estis legataj dum la plenkunsido. 

Mesaĝoj alvenis de Sylviane LAFARGUE, Ernst QUIETENSKY. 


3. Honorigo al la mortintoj 

La Sk legas la nomojn de la mortintoj, pri kiuj oni eksciis de la 69-a IFK- 
Colmar 2017 ĝis 70-a IFK-Wroclaw 2018. Oni honorigas ilin per 
unuminuta silenta starigado; ili ripozu pace. 


Lando 


Antaŭ- 

nomo 


Familia 

nomo 


Naskiĝ- Morto- 
dato dato 


Aĝo Menciindaĵo 


Belgio 

Raimond 

STEENHOUT 





Francio 

Andre 

LOISEL 

12.11.1920 

10.04.2017 

96 


Germanio 

Karl-Heinz 

NARTEN 

01.01.1931 

05.09.2016 

84 


Germanio 

Rosemarie 

WIEGAND 

08.08.1934 

19.05.2017 

82 


Hungario 

Imre 

PETHES 

01.04.1930 

01.01.2018 

87 

Estrarano de HEFA kaj 

Vpr HEA 

Norvegio 

Rolf 

BERGH 

10.10.1921 

18.08.2017 

95 

Prde NEFA 

Rumanio 

Marian 

CONSTAN- 

TINESCU 


00.02.2017 



Rumanio 

Mihai 

IOSIF ION 


00.12.2017 



Usono 

Jack 

GOODHAND 

07.05.1937 

15.01.2018 

80 

FD pri fervojo ĉe UEA 


4. Estraranaj raportoj 
4.1. Sekretario 

La Sk legas la resuman raporton. La raporto aperis en IF 2018-3. Neniu 
demando, nek rimarko. Unuanime aprobita. 

4.2 Redaktoro 

La Rd resumas la raporton kiu aperis en IF 2018-2. Grava rimarko estas 
la manko de kontribuaĵoj de aliaj membroj de IFEF, la Rd mem devas 
serĉi kaj redakti fakajn artikolojn aŭ informojn rilate al IFEF. La Rd 
proponas redukti al 4 numeroj jare, kun eventuale pli da paĝoj laŭ 
bezone. Rd insiste instigas membrojn kontribui per fervojtemaj artikoloj. 
Rd disdonas enketilon kun temsugestoj kaj kolektas adresojn de 
volontuloj. Unuanime aprobita la raporto. 



Publika komitatkunsido en la festsalono de la vroclava stacidomo 
(foto: Laurent Vignaud) 

4.3. Kasisto 

La Ks legas kaj prezentas la tabelojn de la kalkuloj kaj raporton kiuj 
aperis en IF 2018-2. 

Unuanime aprobita. 

La revizorino transdonis atestilon pri la financa kontrolo. La kalkuloj 
estas en ordo! 

5. Buĝeto 2019, kaj kotizkonfirmo 

Estas konfirmitaj la du membrokotizoj: 9 eŭroj por reta sendo de la 
revuo, kaj 15 eŭroj por papera sendo de la revuo. Unuanime aprobita. 

6. Protokoloj de la 69-a IFK Colmar (FR) 

La k-anoj kaj respondeculoj de l.a. ricevis la protokolojn tuj post la 
kongreso, ili aperis ankaŭ en IF. Unuanime aprobitaj. 

7. Raporto de la ĉefkomitatano: 

La Ĉk legas la raporton. Neniu demando, nek rimarko. Unuanime 
aprobita. 

8. Raportoj de la Faka Komisiono (FK) 

8.1 Gvidanto 

S-ro Jan Niemann legas la raporton kaj informas pri la apero de la 
FervojFaka Kajero n-ro 26, disdonata en papera versio po unu 
respondeculo el l.a.; reta versio estos dissendita al aliaj membroj kaj 
enretigita ĉe IFEF-paĝaro. La enhavo temas pri la prelegoj dum la 69-a 
IFEF-kongreso en Colmar. 

(Protokolo de kunveno de FK estas aparte farita) 

Unuanime aprobita. 

Dum la kunsido de FK estis decidite starigi du laborteamojn: unua, kiu 
tenos kontakton al UIC kaj prizorgos tradukon en Esperanton de difinoj 
kaj aliaj taskoj venantaj de tie, kaj dua, kiu prizorgos korektlegadon kaj 
reviziadon de fervojfakaj tekstoj (por IF, El Fervoja Mondo kaj FFK). 

8.2 Sekretario de la Fake Aplika Sekcio (FAS) 

S-ro Ladislav Kovar legas la raporton de la Sk de FAS. Temas pri agado de 
Fake Aplika Sekcio kaj ties internaj aferoj: 

Dum 2017 aperis 12 informiloj - EFM de s-ro Tormsek. 

En la jaro 2017 estis preparita la 26-a numero de FFK 
Nunjaraj fervojaj foiroj: 

Innotrans 2018 - Berlino - 18 - 21.9.2018 
Czech RailDays, Ostrava - 19 - 21.06.2018 
Preparado de Fakaj Prelegoj dum la ĉijara IFEF-kongreso. 

Kelkaj prelegoj prezentitaj dum la pasinta kongreso estis montrataj al 
partoprenantoj de la jarkonferenco de ĈeFEA. 

Unuanime aprobita. 

8.3 Sekretario de la Terminara Sekcio (TS) 

S-ro Heinz Hoffmann ne ĉeestis pro malsano, sed sendis raporton. Li 
informas, ke post la diskutrezultoj en Vroclavo, kompilos TeKu-n por 
vaste informi, sed verŝajne ĝi estos la lasta terminara laboro por li. Kun 
granda bedaŭro la ĉeestantoj akceptistiun raporton. Unuanime 
aprobita. 

8.4 Statutrevizia Komisiono: 

La e-o proponas ŝanĝojn en la KR, nome je la punkto 10 de la KR kaj 
aldonaĵoj kiel: Modeloj de Programo de Kongreso, de Aliĝilo, de 
Programo de la Inaŭguro (Solena Malfermo) kaj Fermo. Unuanime 
aprobita. 

9. Raportoj de la komisiitoj 

9.1 Komitatano „A" de IFEF ĉe UEA. 

La Pr-ino legas la raporton pri sia tasko kiel K-ano "A" ĉe UEA pri la jaro 
2017. Dum la jaro okazis pluraj perretaj komitatkunsidoj de UEA. Ĉefe 
estis postenaj ŝanĝoj inter la oficistoj, kaj pro tio oni devis baloti por la 
elekto de nova Generala Sekretario, nova Generala Direktoro kaj pliaj du 
estraranoj. La lastaj du postenoj estos denove voĉdonataj en Lisbono, 
ĉar neniu kandidato ricevis la majoritaton. 

Bedaŭrinde ŝi ne povis partopreni la UK-n en Seulo, sed IFEF estis 
reprezentata dum la Movada Foiro de nia Ks Laurent VIGNAUD, 
kunlabore kun Liba GABALDA. Li salutis nome de IFEF fine de la 
inaŭguro. 

Ĉijaran UK-on en Lisbono nia Pr-ino partoprenos. Unuanime aprobita. 

10. Resumo de la jarraportoj 2017 el la landaj asocioj 

La Sk legas la raporton, ĝi aperos en nia revuo "Internacia Fervojisto". 
Plendoj venas pro la fakto ke kelkaj l.a. ne raportis akurate laŭ la 
demandilo sendita de la Ĉk; pro tio kelkaj statistikoj ne reprezentas reale 

la IFEF-situacion. Kelkaj l.a. eĉ ne sendis la raporton. Raporto unuanime 
aprobita. 

11. Analizo pri la situacio kaj la estonto de IFEF 

La ĉijara cirkulero de la Ĉk pri la jarraporto de l.a. regule estis sendita al 
ĉiuj l.a. Pri la demando "Konkretaj proponoj", Ĉinio respondis per 
konsideroj pri kunlaborado de IFEF kun aliaj ĉinaj organizaĵoj, ĉefe por 
organizi komunan kongreson por doni okazon al multaj ĉinoj kiuj ŝatus 
partopreni internaciajn kongresojn, sed pro la kostoj kaj malproksimeco 
tio ne eblas. La reprezentanto de la ĉina l.a., Ĉielismo, diras ke ĈEL kaj 
IKEF, krom EPĈ kaj ĈRI, estas pretaj kunlabori. Ĝuste en tiu kadro IFEF 
kaj IKEF subskribis kunlaboran interkonsenton. 

Pri kuba sekcio: post la kontakto de S-ro Frances GUIBERT dum TAKE 
(TutAmerika Kongreso de Esperanto) en Havano, kun ses 
geesperantistoj, fervojistoj el Santiago de Cuba, IFEF povos denove havi 
l.a. tie. Pri membrokotizo ĉijare kontribuos la DEFA-membro Erik 
MORTENSEN. 

Pri BEFA: la asocio malfondiĝis laŭ la intenco de la Pr Lucien De Sutter, 
pro la manko de fervojistoj. Sed ĝis Majo ne venis oficiala dokumento pri 
ĝia malfondo, nur estis resendita al Rd stoko de IF kun skribaĵo ke ĉe tiu 
adreso ne ekzistas asocio de fervojistoj. Ni rimarkigas ke en Belgio 
ĉeestas pluraj membroj de IFEF, eĉ dum la kongreso estas diversaj 
partoprenantoj, kiuj intertempe aliĝis kiel individuaj membroj ĝis kiam 
estos klara la situacio pri la statuto, ĉu laŭ ĝi la Pr povas ĉesigi asocion 
sen voĉdono de la membroj kaj la restantaj membroj rajtas daŭrigi la 
agadon per la sama nomo kaj statuto. Kelkaj membroj klopodos serĉi tra 
la dokumentoj, ĝis nun ne disponeblaj al ili, portrovi solvon. Eventuale 
oni restarigos novan asocion kun aldono de amikoj de fervojo. 

Pri HEFA: ankaŭ hispana/kataluna asocio sendis leteron pri malfondo de 
la asocio. Sed ankaŭ ĉikaze en Hispanio ĉeestas eblaj membroj, amikoj 
de fervojo, de IFEF. Fakte dum la esploro de organizado de la kongreso 
en 2019 en Malaga, LKK havis rilatojn kun loka sekcio de amikoj de 
fervojo kun kiuj estas planotaj fervojaj ekskursoj. 

Pere de Facebook, estis kontaktataj kelkaj esperantistoj el diversaj 
landoj, amikoj de fervojo, kvankam ne aliĝis kiel IFEF-membroj, ili estas 
je dispono kiel kontaktuloj por kunlaboro el propra lando. 

Alia grava rendevuo por la estraro estos la FISAIC-festivalo en Wels, 
Aŭstrio. Tie IFEF partoprenos kun inform-budo kaj ekspozicio pri 
Esperanto kaj havos je dispono du horojn salonon por kunveni. Pro tio 
estas decidita traduki kaj printi la IFEF-informilon en aliaj lingvoj, ĉefe en 
la franca, la germana kaj la angla. Gis nun la aliĝintoj estas pli ol 800 
personoj. 

Diskuto pli ampleksa estas farita dum la "Movadaj aferoj". 

12. Kongresproponoj: 

12.1 Elekto de la Ĉefkomitatano kaj Anstataŭanto de Ĉk. 

La e-o, post pluraj esploroj inter la l.a. kaj K-o, ricevis jesan respondon 
por plenumi la postenon de Ĉk de nia k-go Zlatko HINŜT el Kroatio. Dum 
la kunsido li estas prezentata al la K-o per legado de lia biografio. La 
elekto estas aprobita kun 13 por kaj 1 sindeteno (dum nepublika 
kunsido). 

Por la posteno de antataŭanta Ĉk venis propono de ĈeFEA por la 
kandidatiĝo de k-go Ladislav HAKL el Ĉeĥio. La propono estas prezentata 
al K-o kiu aprobis unuanime (dum nepublika kunsido). 

La ĝisnuna Ĉk Jindrich TOMIŜEK helpos ilin kiel sperta konsilanto. 

12.2 Elekto de Gvidanto kaj Sekretarioj ene de FK 

Pro la fakto ke k-go Heinz HOFFMANN ne plu povos prizorgi la rilatojn 
kun UIC; ne estas nova persono kiu povus anstataŭi lin; Teknika 
Komisiono de UIC ne estas tre agema dum lastaj tempoj; oni proponas 
ke respondeculoj de FK restu la Gv kaj unu Sk. La nun elektita gvidantaro 
de FK Gv Jan Niemann kaj (FAK) Sk Ladislav KOVAr kontrolos kaj ŝanĝos 
necesan en FR ke ĝi kongruas kun la nova situacio - Gv kaj Sk. Unuanime 
aprobita. 

Pri la estontaj rilatoj kun UIC, por la traduko de la difinoj, estus bone se 
franca aŭ germana kolego povus transpreni la taskon, ĉar la difinoj estas 
en la du lingvoj. 

Gv de FK proponas ŝanĝon en la Regularo de FK pri la elekto de la Gv. 

Ĉar li estas estrarano estus konvene ke tio okazu en la sama jaro de la 
estrarelekto, kaj ne la antaŭan jaron. La GvJan NIEMANN proponassin 
por ŝanĝi la punktojn de la FR. 

12.3 Proponataj ŝanĝoj en la Kongresa Regularo de IFEF 

La e-o proponas ŝanĝojn en la KR, nome la sekvajn punktojn de la KR kaj 
aldonaĵojn kiel: Plia organiza kondiĉo, modeloj de programo de 
kongreso, de aliĝilo, de programo de la inaŭguro (Solena Malfermo kaj 
Fermo). 

Ŝanĝoj en KR - proponoj de Estraro: 

IX. Aldono KR (KONGRESA REGULARO) 

Interŝanĝi E kun D, tiel: D. Financoj; E. Oficiala programo 

Por D. Financoi 

10) La LKK, interkonsente kun la estraro, fiksas la bazan kongreskotizon 
porla IFEF-membroj, kiu validas ĝis 4 (kvar) monatoj antaŭ la kongreso. 
Post tiu dato la LKK rajtas plialtigi ĝin. Familianoj kaj junuloj aĝaj malpli 
o/ dudek iaroj pagas la duonon. 

Propono: 

10) La LKK, interkonsente kun la estraro, fiksas la bazan kongreskotizon, 
kiu validas ĝis kvin monatoj antaŭ la kongreso. Post tiu dato LKK estas 
rajtigita plialtigi ĝin. 

IFEF-membroj rajtas rabatitan kotizon, Familianoj kaj junuloj aĝaj malpli 
ol tridek jaroj pagas la duonon el la koncerna kongreskotizo. 

Rimarkoj: En aliĝilo ni jam mencias junulojn ĝis 30 jaroj. 

Ne estas klare en ĝisnuna aliĝilo ĉu la kotizo por familiano validas nur 
por familianoj de IFEF-anoj, ĉu ankaŭ por edziĝparo ne ligita kun IFEF. 
Unuanime aprobita (dum nepublika kunsido). 

13. Rilatoj al aliaj organizoj: UEA, FISAIC, UIC, ILEI, SAT, UMEA, ISAE, 
TAKE - IKEF. 

13.1 UEA 

La rilatoj kun UEA estas tre bonaj. En 2017 la IFEF Pr-ino ne ĉeestis en 
UK en Seulo. Sed en la venonta UK en Lisbono ŝi reprezentos IFEF kiel 

"K-ano A ĉe UEA". Jam estas antaŭviditaj diversaj diskutendaj temoj, 
unu el ili daŭrigo de ŝanĝoj al UEA-statuto. 

Pr-ino prezentos IFEF dum Movada Foiro kaj dum fervojista 
kontaktkunveno perflugfolioj kaj prezentado de la 71-a IFK kaj kelkaj 
prelegoj de la 70-a IFK. La lokoj jam estis menditaj. 

13.2 FISAIC 

Dum la jaro 2017 FISAIC havas novan Ĝeneralan Sekretarion, estas la 
IFEF-estrarano Jan Niemann, kiu akceptis la taskon kun subteno de IFEF. 
Li daŭre sendas informilojn faritajn en kvar lingvoj, unue la du oficialaj 
laborlingvoj, germana kaj franca, tuj poste Esperanto kaj fine la angla. 
Ekde la 6-a ĝis la 9-a de Septembro 2018, FISAIC okazigos Internacian 
Festivalon en urbo Wels en Aŭstrio. Ankaŭ IFEF anoncis partoprenon 
kun inform-budo kaj ekspozicio pri Esperanto, eventuale ankaŭ kun 
propra muzika kontribuo. Gi estos bona okazo por la IFEF-membroj kaj 
estraro kunveni tie. 

La ĉijara FISAIC-GK okazos la 06-an ĝis la 09-a de Oktobro 2018 en la 
urbo Ateno (GR). Gin partoprenos FISAIC Sk kaj IFEF e-o Jan NIEMANN, 
ankaŭ reprezentante nian federacion. Grava temo de la kunveno estos 
la elekto de la Pr. Posteno malplena post demisio de la Pr. Guy GIERES. 
Kandidato al ĉi tiu posteno estas franca reprezentanto de UAICF - 
Philippe Rouche. Ankoraŭ ne estas propono pri tio, sed verŝajne kelkaj 
landoj levos denove la demandon pri angla lingvo kiel nova oficiala 
lingvo de FISAIC. Tiu propono supozeble havos bonan ŝanĉon, ĉar 
Philippe Rouche regas ĉiujn tri lingvojn (francan, germanan, anglan). 

13.3 UIC 

Teknika Komisiono de UIC ŝanĝis labormetodon, UIC mem ne plu havas 
interesojn daŭrigi en la laboro ĝis nun farita, ĉar en Eŭropo agadas CER 
(=Community of European Railway and Infrastructure Companies - 
http://www.cer.be), kiu decidas pri multaj kunordigoj ĉe fervojo. Ankaŭ 
pro tio okazis la decido de FK supre menciita. La stato de la terminaro 
estas ankoraŭ tiu de Novembro 2015 kun kelkaj novaj difinoj. 

13.4 Rilatoj al aliaj E-organizoj 

ILEI: La rilatoj bone daŭras. Dum la kongreso estas proponitaj du diversaj 
kursoj prizorgitaj de ILEI-membroj. 

Kunlaboro venis/venos en nia laborgrupo pri instruado. 

ISAE: La asocio havas novan prezidanton, Anthony Lucas, kiun la Pr. 
intencas kontakti en UK Lisbono por diskuti la temojn pri la estonta 
kunlaboro. Fakaj informoj aperas en la paĝaro de STEB, prizorgita de 
ISAE. 

SAT: Okazas interŝanĝo de la revuoj. Nia kolego Bruno Henry estas ĝia 
kasisto kaj ni havas informojn freŝajn ankaŭ pere de li persone. 

UMEA: La rilatoj daŭras pere de interŝanĝo de la revuoj kaj de utilaj 
informoj ambaŭflanke. 

TAKE - IKEF: Grava kunlaboro kun la du asocioj ekestis de la pasinta jaro. 
La IKEF Pr. Tianyi WANG (Ĉielismo) partoprenis la IFEF-kongreson, dum 
ĝi la du Prezidantoj subskribis kunlaboran interkonsenton por interŝanĝi 
spertojn kaj konkretajn agadojn. La Pr. Tianyi WANG prelegis pri elektro- 
kablaj trogoj uzataj en ĉina fervojo. 

13.5 El Popola Ĉinio - Heroldo de Esperanto: 

Pasintan jaron alvenis petoj de kunlaborado el la du famaj revuoj. Pro 
manko de fortoj, neniu el IFEF-membroj prizorgis pri novaj artikoloj por 
sendi al ili. 

14. Venontaj kongresoj 

14.1 Konfirmo de invito al la 71-a IFK en 2019 

Venonta IFK okazos en Hispanio, Andaluzio, en urbo Malaga; la LKK 
konsistas el lokaj esperantistoj kiuj ne estas fervojistoj. Gi okazos 
samtempe kun jara kongreso de HEF (dum kelkaj tagoj). La LKK prezentis 
filmon kaj dokumentojn preparitajn kaj jam dum la kongreso havis 
kelkdekon de aliĝoj. 

Unuanime aprobita. 

14.2 Elekto de lando por la 72-a IFK en 2020 

Por la jaro 2020, la ĉina reprezentanto informis pri la ebleco organizi en 
Ĉinio la IFEF-kongreson, sed li estas nur reprezentanto kaj ne povas 
certigi sen konsento de estraro de ĈFEA kaj de ĈEL, kiuj estos la ĉefaj 
organizantoj. Gi okazus samtempe kun la nacia kongreso de Esperanto 
kaj de IKEF. Aliaj proponoj ne venis. La e-o esploros aliajn eblecojn. 

14.3 Diskuto pri pluaj eblecoj 

Por la venontaj jaroj jam venis jenaj proponoj: 2021 - Ĉeĥio; 2022 - 
Belgio. 

15. Raportoj de la laborgrupoj 

Pri la agado de la laborgrupoj la diskutado okazis dum la kunveno 
"Movadaj Aferoj", sed pri ili oni raportas en ĉi tiu protokolo. 

Laborgrupo pri eksteraj rilatoj de IFEF: pri ĝi bone zorgas nia Pr-ino. Ŝi 
partoprenas en diversaj esperantaj aranĝoj eksterlande kaj ŝi ne perdas 
la okazon paroli pri IFEF kaj kunlaborado. 

Laborgrupo pri rilatoj interne de IFEF: Jindrich Tomiŝek kolektis kaj 
starigis liston pri landaj kunvenoj, ĉu pri jaraj kunvenoj de l.a., ĉu pri 
fervojaj aŭ pri organizitaj kunvenoj de niaj membroj. Celo estas 
kunordigi ilin por ne okazigu samtempe, ĉimaniere oni povos interŝanĝi 
eksterlandajn gastojn kaj farigi landan kunvenon internacian. Oni 
proponas aperigi ĝin en IF por informi IFEF-membrojn. 

Pri la informilo de IFEF, oni proponas printi ĝin en E-o por E-o kunvenoj, 
por informi enlande estus bone traduki ĝin en propra lingvo kun landa 
kontakto. Por la FISAIC-festivalo jam estas planita traduko en la francan, 
germanan kaj anglan. 

Laborgrupo pri historio kaj arkivo de IFEF: Jan Niemann raportis iomete 
pri la (ne)agado de la grupo. Ĉefe li rimarkigas ke en la landaj jarraportoj 
ĉiuj skribas ke ili kolektas materialon por historio, sed dum lastaj jaroj 
neniu sendis ion al li. Li sugestas kelkajn atentigojn pri la arkivenda 
materialo: skani malnovajn dokumentojn kiuj povos ne plu esti legeblaj 
post iom da tempo; skribi en la dorso de la fotoj la nomojn de la 
ĉeestantoj (kaj biografion), post tempo neniu rememoros la nomojn; 
kolekti, kaj disponigi al laborgrupo, informojn pri landa historio dum 
lastaj 25 jaroj; 

Kune kun la protokoloj de marta e-kunsido estis sendita al l.a. broŝuro 
eldonita de IFEA kun titolo "Fervojistoj Esperantistoj en Italio (de la 
Pioniroj al nuntempo)", ĝi povus esti ekzemplo por listigi indikojn de la 
landaj membroj kaj IFEF-membroj. 

Laborgrupo pri informado: Ladislav Hakl sendis raporteton pri la agado 
de la grupo en la lasta jaro. La paĝaro ifef.net estis ne ofte sed regule 

nutrata per informoj, aldono de dokumentoj kaj fakaj artikoloj. La IFEF- 
paĝo kaj grupo ĉe Facebook estas regule provizita per fakaj kaj esperan- 
taj informoj, ĉefe pri la kongreso, la ŝatantoj estas pli ol 638, kaj averaĝaj 
vizitoj estas kontentigaj. La IFEF-diskutlisto estas regule nutrata de Leo- 
pold Patek kun aldonaĵoj de aliaj membroj ĉefe pri oficialaj informoj. 
Daŭra alvoko koncernas plenumi la paĝojn en Vikipedio kun priskriboj de 
la l.a. kaj enmeto traduko de IFEF-paĝo en la naciaj lingvoj, la Ks povus 
helpi pri ĝi. 

Laborgrupo pri financado de projektoj: Ladislav Kovar sendis raporteton 
pri la agado. Post diversaj esploroj Kovar prezentis planon por efektivigi 
ĝin, ĉar estas bonaj loĝkondiĉoj en Pianoro, Bologna kaj pere de k-go 
Jaroslav Matuŝka, el Ĉeĥio, interesigi studentojn de la universitato de 
Padurbice. La plano enhavas almenaŭ du diversajn solvojn. En tiu senco 
estas agentejo Kosmo Strategio kiu povos helpi nin. 

Alia propono de Slovenio estas renovigo de somerumado por gefiloj de 
fervojistoj. 

Laborgrupo pri instruado: La agado de la laborgrupo estas nacie farita 
per diversaj kursoj. S-ro Marc Cuffez transprenis la respondecon de la 
laborgrupo. Ĉefa plano estos aranĝi retan E-kurson, en Germanio jam 
ekzistas kun instruisto. Alia interesa reta kurso estas en paĝaro 
"ikurso.net". 

16. Eventualaĵoj 

Dum kompilo de la resumo el la l.a.-jarraportoj vekiĝis duboj ĉu la nomoj 
de la indikitaj fervojaj fakdelegitoj kongruas kun tiuj en la UEA-jarlibro. 

La decido estas lasi la jarlibron tiusence netuŝita, sed aldoni klarigojn en 
la IFEF-sekcio inter la fakaj asocioj de UEA. 

17. Libera diskutado 

Nenio. Manke de aliaj intervenoj la Pr-ino fermas la kunsidon. 


Wrodaw, 23.05.2018 


La sekretario 
Vito Tornillo 

Ĉio en la nuboj... 

Stori la dataron sur la disko ĉiam pli longe 
daŭras. Ekfunkciigo de la komputilo jen 
eblas, jen ne eblas. Programoj laborantaj 
ĉesas funkcii. Simptomoj, kiuj avertas: Via 
storilo agonias, ĉu vi ĝustatempe zorgis pri 
kopio de la gravaj informoj? 

Mi prenas zorge protektitan kompaktdiskon 
el la umo, sur kiun antaŭ tri jaroj mi skribis 
skanitajn planojn kaj konstruinstrukciojn, 
metas ĝin en la legilon kaj konstatas: La 
legado fiaskas. Mi prenas alian. Ĝi funkcias. 

Diferenco ne estas videbla. Sed la unue 
menciita forgesis sian enhavon. 

Tiajn spertojn faris jam ĉiuj el ni, kiuj alkutimiĝis al komputiloj kiel rapidaj 
kaj diligentaj helpiloj en ĉiutaga laboro. 

Parolante pri tio ni regule 
aŭdas la historion pri la origi- 
nalaj bibliaj tekstoj post jarmi- 
loj trovitaj sur papirusoj aŭ de 
la hieroglifo-kovritaj ŝtontabu- 
loj en egiptaj tomboj aŭ mez- 
amerikaj temploj. 

Tiuj komentoj estas same pra- 
vaj kiel senutilaj. Neniu meti- 
isto hodiaŭ havus la tempon 
marteli siajn fakturojn en ŝton- 
tabulojn. La bezonoj hodiaŭ 
estas aliaj kaj ankaŭ la kvanto de informoj konservendaj. Se ni kredas 
aktualajn taksojn, la provizita scio duobliĝas ĉiu kvin- ĝis sepjare. Mi ne 
asertas, ke la homaro samgrade saĝiĝas, ankaŭ ne ke la scio estas vera aŭ 
iamaniere profitiga. Tamen - tiuj informoj ekzistas kaj povas esti gravaj ne 
nur por ni sed ankaŭ por niaj genepoj. 



Hieroglifoj el supra Egiptio 
(foto Aoineko, VVikiMedia) 



Detruita durdisko 
(foto: Mschau, VVikiMedia) 

La sugestojn de la laborgrupo pri historio kaj arkivado en la oreloj ni kon- 
scias pri la ebla valoro de aktoj kaj leteroj, kiujn ni trovas en heredaĵoj de 
propraj aŭ alies gepatroj. Kaj ni ne nur pensu pri la dokumentoj de la 
antaŭaj generacioj. Ankaŭ se ni ne estas konvinkitaj pri la valoro de la 
propraj produktaĵoj. Ankaŭ ili povus esti aŭ fariĝi gravaj. 

Por stoki la originalojn ofte mankas la spaco. Necesas 
foti ilin, skani kaj stori por konservi ilin kaj - almenaŭ 
samgrave - disponigi ilin al aliaj. 

Sur magnetaj moldiskoj? Eble por dek jaroj. Sur durdis- 
ko? Se kontinue uzata, eble kvin jarojn. Sur kompaktdis- 
ko? Dek jarojn, se bonkvalita. Poŝo-storiloj aŭ storo- 
kartoj? Ankaŭ ili dek jarojn, maksimume. Por pli novaj 
teknologioj ankoraŭ mankas spertoj. „La nubo"? La nomo konformas. Kio 
okazas per la datenoj konfiditaj al storoservanto nur scias tiu mem. Li 
garantias certan kvaliton kontraŭ certa kotizo. Sed la medioj de li uzataj 
finfine estas la samaj, kiel tiuj, pri kiuj ni mem disponas. 

Ne konsiderante la teknikan 
konservodaŭron, la aparatoj 
konstruitaj por apliko de la sto- 
romedioj malaktualiĝas kaj ne 
estas adapteblaj al sekvantaj 
komputilaj generacioj. Same 
malaktualiĝas la formato de la 
datumdosieroj. Novaj progra- 
moj postulas specifajn konver- 
tajn modulojn por ebligi aliron. 

Ankaŭ la plej boneflegita mate- 
rialo devas esti kontinue 
kontrolata kaj prilaborata por resti disponebla ankaŭ en estonto. 
Observante la nuran kvanton: Kiu solvo sin ofertos finfine al privatuloj, 
eldonejoj, industrio, administracio, arkivoj estas absolute malcerta. Ima- 
geble ke iam decidos informadministrantoj pri kio de la heredaĵo valoras 
konservon kaj kio ne. 



Storservila farmo 

(foto Florian Hirzinger, VVikiMedia) 



Guido Brandenburg 




